Affonso 1.
Store norske leksikon,Historie,Verdens historie og samtidshistorie,Afrika,Historiske riker i Sentral-Afrika
Affonso 1. var konge av Kongo med tittelen manikongo fra 1506 til 1542. Kongeriket Kongo omfattet den gangen dagens DR Kongo, Republikken Kongo og Angola.
Affonso etterfulgte sin far, Nzinga a Nkuwu (João 1), etter å ha bekjempet sin halvbror Mpanuzu a Kitima, trolig i 1506, eller i perioden i 1506–1509. Affonso er kjent som 'Kongos apostel' for sin innsats for å kristne det daværende kongedømmet Kongo – og til utviklingen av en egen form for kongolesisk kristendom. Han ble døpt av portugisiske prester i 1491, og sikret den katolske kirke dens posisjon i Kongo. Han hadde flere posisjoner under sin far, kong João 1.Som prins var Affonso den første afrikaner som fikk utdanning i Europa. Da han vendte tilbake fra Lisboa og tok over tronen satte han seg fore å modernisere Kongo, mye etter portugisisk mønster. Affonso organiserte også hoffet sitt etter portugisiske forbilder. Han iverksatte bygging i stein i hovedstaden sin, og oppmuntret portugisiske håndverkere til å arbeide i Kongo. Han utvidet kongedømmet i sør og øst. Affonso 1 utviklet og utvidet samarbeidet med Portugal, inkludert en regulering av en raskt voksende slavehandel. I 1526 klagde han til den portugisiske kongen over at slavehandlere fra Portugal handlet med slaver som var illegalt fanget, og at slavehandelen var i ferd med å avfolke landet.Affonso 1 behersket lese- og skrivekunsten, etablerte et utdanningssystem i Kongo og oppmuntret den herskende klassen til å lære seg portugisisk. Flere av hans barn ble sendt til Europa for utdanning, blant andre sønnen Henrique Kinu a Mvemba, ordinert til biskop i 1518 og returnerte til Kongo i 1521.Kongen er særlig kjent for en rekke brev han skrev til konger og regjeringsrepresentanter i Lisboa og Roma i årene 1509–1541, som en av de viktigste afrikanske kildene til landets historie på denne tiden. Les mer i Store norske leksikon Kongeriket Kongo